tartuNLP/wikipedia-smugri-20251201 huggingface dataset:
Filippiinienpaariakoira

Filippiinienpaariakoira ("Aso") on filippiiniläinen koirarotu.
Ulkonäkö.
Rotu on tyypillinen paariakoira. Se on monilta osin samankaltainen mm. borneonkoiran ja balinvuoristokoiran kanssa, mutta siitä tiedetään hyvin vähän.
Alkuperä.
Tyypiltään filippiinienpaariakoira on hyvin vanha, mutta kukaan ei tiedä, milloin se kehittyi. On melko selvää, että sillä on yhteinen tausta phu quocinkoiran kanssa, mutta se on myös sekoittunut paikallisten filippiiniläisten koirien kanssa. Se elää kotisaarellaan paariakoirana läheisessä yhteydessä ihmisiin. Se liikuskelee vapaana ja syö mielellään heidän ruuanjätteitään. 
Rodusta ei ole tieteellistä tutkimusta, mutta tänäpäivänä sitä kohtaan kasvaneen suuren kiinnostuksen vuoksi voidaan olettaa että sellainen tehdään lähitulevaisuudessa.
Sotilaspedagogiikka

Sotilaspedagogiikka on oppiaine, joka kattaa niin sotilaan perustaitojen alkeisopetuksen kuin koko sotilaallisen maanpuolustuksen koulutusperiaatteiden kehittämisen. 
Määrittely.
Sotilaspedagogiikan oppiaine ulottuu oppimisen ja opettamisen käytännön sovellutuksiin sekä perusyksikön koulutuksen suunnitteluun. Suomessa sotilaspedagogiikkaa voi opiskella Maanpuolustuskorkeakoulussa. Oppiaineen professorina ovat toimineet Jarmo Toiskallio (1999 - 2009) sekä Juha Mäkinen (2009 - 2019).
Vispa

Vispa on Rhônen sivujoki Sveitsissä. Joki saa alkunsa Sveitsin ja Italian raja-alueelta: Saaser Vispa -joki alkaa Saas-Almagellin alueelta ja Matter Vispa Zermattin alueelta. Staldenissa joenhaarat yhdistyvät Vispajoeksi. Vispa laskee Rhôneen Vispissä.
Vispan pituus on 38,1 kilometriä.
In the Pines (albumi)

In the Pines on australialaisen The Triffids –yhtyeen studioalbumi vuodelta 1986. Seuraavana vuonna yhtye esiintyi Oulun Kuusrockissa. Levyn on julkaissut White Hot -yhtiö ja sitä on valmistanut ja jaellut Cartel.
Albumi on äänitetty pienellä budjetilla Australian Ravensthorpessa the Woolshed -nimisessä lammaskeritsimössä 14.–18. huhtikuuta 1986. Paikka sijaitsee 600 km kaakkoon Perthistä.
Äänittäjinä ovat olleet Cathy Gray ja Jim McKibben ja äänitys on tehty jälkimmäisen 8-raitanauhurilla. Jälkikäteen nauhaa ovat tuottaneet Bruce ”Cub” Callaway ja yhtyeen keulahahmo David McComb. Callaway on miksannut kappaleet Sydneyssä. Tuotanto on tallennettu Super 8 –filmille ja tekijöinä ovat olleet Bledwyn Butcher, Jill Birt, Tim Dwyer ja Alsy MacDonald.
Levykannen suunnittelijat ovat Bledwyn Butcher, Martyn Casey ja David McComb.
Kiitoksissa on mainittu Paul Bolger ideasta Sydneyssä vuonna 1982.
Kappaleet.
Useimmat laulut on tehnyt David McComb vuosina 1984–86. Kappaleen "Do You Want Me Near You?" tekijä on Alsy MacDonald ja kappaleen "Once a Day" tekijä on Bill Anderson. Viimeksi mainitun kappaleen julkaisuyhtiö on BMI ja muiden Hot Music / Warner Bros Music.
Muusikot.
Kappaleen "Once a Day" laulukuoro on the Evil Choir: Hatterin perhe, Willsin perhe, Bleddyn, Janine, Tim, Liz, Susan ja muut paikalla olleet.
Kappaleessa "Just Might Fade Away" Rob lyö suurta vesitankkia luudalla, Jill metallisia lyömäsoittimia ja Evil tuottaa abstraktia melua pedal steel -kitaralla.
Kappaleessa "Better off This Way" Alsy soittaa luutaa lattialautoihin.
Miryanginkoira

Miryanginkoira on eteläkorealainen koirarotu.
Ulkonäkö.
Rotu on keskikokoinen pystykorvaa muistuttava puolivilli paariakoira. Sallitut väritykset ovat puhtaan- ja kermanvalkoinen. Säkäkorkeus on 43–55 cm.
Alkuperä.
Miryanginkoira on kotoisin Miryangista Etelä-Gyeongsangista. Se on läheistä sukua naapurimaan Pohjois-Korean pungsanille ja osittain myös koreanjindonkoiralle, muttei yhtä paljon kuin ensin mainitulle.
Jotkut väittävät, että koirat, joita amerikkalaiset kasvattajat veivät kotimaahansa 1990-luvulla aitoina pungsaneina, olisivat olleet oikeasti tämän rodun edustajia. Sitä ei ole kuitenkaan voitu todistaa. Yksikään suuri kansainvälinen kennelyhdistys ei ole tunnustanut rotua.
Nerthus

Nerthus oli pohjoisten germaaniheimojen hedelmällisyyden, rauhan ja vaurauden jumalatar. Häntä palvottiin pyhässä lehdossa joko Pohjanmerellä tai Itämerellä sijainneella saarella. Nerthuksen palvonnan keskus oli Tanskassa. Kevään saapuessa jumalattaren kuvapatsasta kuljetettiin eri heimojen keskuudessa härkien vetämissä vaunuissa. Kun vaunut olivat tehneet kierroksensa lähiseuduilla, orjat pesivät vaunut ja patsaan pyhän lehdon lammessa. Sen jälkeen orjat hukutettiin lampeen.
Roomalainen historioitsija Tacitus kutsui teoksessaan "Germania" Nerthusta Äiti Maaksi ja kertoi, että seitsemän germaaniheimoa – reudignit, avionit, anglit, varinit, eudosit, svardonit ja nuitonit – palvoi jumalatarta. Nerthus on myös samaistettu skandinaaviseen miespuoliseen Njord-jumalaan, ja sillä perusteella Nerthusin sukupuolta on pidetty epäselvänä. Nerthus on myös saattanut olla hermafrodiitti.
Yli-Iin vaakuna

Yli-Iin vaakuna oli Yli-Iin kunnan tunnus. Vaakunan aihe viittaa sekä maanviljelykseen että voimalaitoksiin. Yli-Iissä (nyk. Oulussa) on Haapakosken, Kierikin ja Maalismaan voimalaitokset. Pahkakosken voimalaitoksen turbiinit sijaitsevat Iin kunnan omistaman enklaavin alueella.
Vaakunan selitys on ”sinisessä kentässä pystyasennossa kaksi kahtaalle suuntautuvaa yksipolvekkeista kultasalamaa, joiden kärjet muodostavat apilanlehden”. Vaakunan on suunnitellut Kaj Kajander, ja Yli-Iin kunnanvaltuusto hyväksyi sen kokouksessaan 29. huhtikuuta 1967. Sisäasiainministeriö vahvisti vaakunan käyttöön 21. heinäkuuta samana vuonna.
Vaakuna jäi epäviralliseksi kotiseutuvaakunaksi vuonna 2013, kun Yli-Ii, Haukipudas, Kiiminki ja Oulunsalo liittyivät Oulun kaupunkiin.
Majoraatti

Majoraatti (keskiajan latinan "maioratus" &lt; "maiorare," suurentaa) on joissakin maissa käytössä oleva perintöjärjestys, jonka nojalla yhtä läheisistä perillisistä vanhimmalla on ensisijainen oikeus kiinteistöön tai tiettyyn omaisuusryhmään. Nimitystä käytetään myös vanhimman pojan oikeudesta ottaa ensimmäisenä osansa vanhempiensa perinnöstä. Majoraatiksi kutsutaan myös näin saatua omaisuutta.
Majoraatin lähikäsitteitä ovat minoraatti ja primogenituuri. Minoraatti (myöhäislatinan "minoratus") on perimysjärjestys, joka takaa etuoikeuden perintöön yhtä läheisistä sukulaisista nuorimmalle. Primogenituuri (keskiajan latinan "primogenitura") on perheen ensimmäiseksi syntyneen lapsen, esikoisen, oikeus perittävään aatelisarvoon tai arvonimeen.
Luidia sarsii

Luidia sarsii on punaruskea meritähti, joka elää Atlantin valtameren itäosissa.
Koko ja ulkonäkö.
Täysikasvuisen "L. sarsiin" halkaisija voi olla jopa 34 senttimetriä – tavallisesti se on kuitenkin huomattavasti pienempi. Sillä on pieni keskiruumis, josta erkanee viisi solakkaa, keskipitkää "sädehaaraa". Iho on nystyinen ja punaruskea, ja sädehaarojen sivuja koristavat tummat poikittaisraidat. Ihokidukset eli "papulat" ovat suhteellisen yksinkertaiset ja puuttuvat kokonaan keskiruumiista ja sädehaarojen keskeltä. Tähden alapinnalla on kaksileukaisia pihtipiikkejä eli "pedikellaarioita". Hengitys- ja tarttumaeliminä toimivissa imujaloissa ei ole imulevyjä ja niihin liittyy kaksi ampullia. Ruoansulatuskanavasta puuttuvat suoli, umpipussit ja peräaukko.
Levinneisyys.
"L. sarsiita" tavataan Norjasta Välimerelle ulottuvalla vyöhykkeellä. Levinneisyysalueen eteläosissa se elää syvemmissä ja kylmemmissä vesissä kuin pohjoisosissa.
Elinympäristö.
"L. sarsii" elää yleensä liejuisessa merenpohjassa 10 metrin syvyydestä aina 1,3 kilometriin asti, tosin 600 metriä syvemmällä vain satunnaisesti.
Lisääntyminen.
"L. sarsiilla" on hyvin epätavallinen elinkierto. Sen hedelmöityneestä munasta kehittyy vedessä uiva toukka, "bipinnaria", joka voi kasvaa jopa 1,4 senttimetrin mittaiseksi. Toukka ei muutu tähdenmuotoiseksi aikuiseksi, vaan sen sisälle kasvaa viisisakarainen lisäke, joka lopulta irtoaa ja vajoaa merenpohjaan, missä se kehittyy meritähdeksi. Vedessä uiva poikanen ei kuole heti muodonvaihdoksen jälkeen vaan jatkaa elämäänsä itsenäisenä eliönä.
Operaatio Vigorous

Operaatio Vigorous oli peitenimi toisessa maailmansodassa Haifasta ja Port Saidista Maltalle 12.–16. kesäkuuta 1942 matkanneille saattueille. Saman aikaisesti oli käynnissä operaatio Harpoon, joka oli saattue Gibraltarilta Maltalle. Näitä operaatioita kutsuttiin yhteisnimellä operaatio Julius. Operaatio jouduttiin keskeyttämään akselivaltojen onnistuneen torjunnan vuoksi.
Tausta.
Malta tarvitsi huoltoa vähintään joka toinen kuukausi selvitäkseen. Akselivalloille oli tärkeää estää saattueiden perille pääsy, koska Maltalle sijoitetut joukot kykenivät tehokkaasti häiritsemään huoltosaattueiden kulkemista Italiasta Libyaan.
Saattueet.
Välimeren laivastoa oli täydennetty muun muassa Intian valtamereltä siirretyillä aluksilla, jotta operaatio voitaisiin toteuttaa. Alukset oli koottu Kilindinistä Keniasta Haifaan suojaamaan saattuetta, jonka suojaksi oli määrätty Australian laivaston N-luokan hävittäjistä muodostettu 7. hävittäjälaivue.
Operaatioon liitetyt yksitoista kauppalaivaa siirtyivät 12. kesäkuuta Haifasta Port Saidiin, ja ne kohtasivat seuraavana päivänä Tobrukin edustalla kontra-amiraali Philip Vianin johtaman Force A:n, jonka muodostivat seitsemän kevyttä risteilijää ja 17 hävittäjää. Täten suojan vahvuus nousi kaikkiaan kahdeksaan risteilijään ja 26 hävittäjään, joiden tukena oli vielä korvetteja ja miinanraivaajia sekä vanha ainoastaan ilmatorjunta-asein varustettu vanhentunut taistelulaiva "HMS Centurion". Merellä oli lisäksi yhdeksän sukellusvenettä valvomassa Tarantoon sijoitettuja Italian laivaston aluksia.
Ilmahyökkäys.
Lähes välittömästi Aleksandriasta lähdettyään saattue joutui Kreetan ja Pohjois-Afrikan välillä jatkuvien ilmahyökkäysten kohteeksi. Aluksi ilmahyökkäykset kohdistuivat risteilijöihin sekä rahtialuksiin, mutta myöhemmin saattueen suojana olevista hävittäjistä tuli hyökkäysten pääasiallinen kohde. Yksi rahtialuksista vaurioitui 12. kesäkuuta, jolloin se joutui kääntymään Tobrukiin ja toinen alus jouduttiin lähettämään Tobrukiin konevian vuoksi. Nämä alukset tuhoutuivat ilmahyökkäyksissä.
RASCOM

Regional African Satellite Communication Organization eli RASCOM on afrikkalainen satelliittitietoliikenneyhtiö. Se välittää TV-ohjelmia ja langatonta Internetiä Afrikan maaseudulle. 
RASCOM ostaa satelliittipalvelun Mauritiukselle rekisteröidyltä RascomStar-QAF-yhtiöltä. 
RASCOMin omistavat Libyan African Investment Portfolio (63%) 45 afrikkalaista tietoliikenneyhtiötä (25%) ja Thales Alenia Space (12%), joka rajoittanee yhtiön suorittamien ostojen kilpailutusta.
Satelliitit.
RASCOM-QAF1.
RASCOM-QAF1 oli yhtiön ensimmäinen satelliitti, jonka rakensi Thales Alenia Space Ranskassa. Se on Spacebus 4000B3 ja siinä on 12 Ku-kaistan lähetintä ja 8 C-kaistan lähetintä. Se laukaistiin Ariane 5-raketilla 21. joulukuuta 2007. 
 Jo alun alkaen satelliitissa oli teknisiä vikoja ja laukaisu tuotti sille virheellisen kiertoradan. , jonka korjaamisen jälkeen 15 vuoden käyttöikö oli kutistunut kahteen vuoteen. . 
RASCOM-QAF1R.
Thales Alenia Space myi vuonna 2008 RASCOMSTAR-QAF-yhtiölle toisen satelliitin. Se laukaistiin Ariane 5-raketilla 3. alokuuta 2010.
Los Alamos (New Mexico)

Los Alamos on väestönlaskennallinen asuinpaikka (CDP) New Mexicon osavaltiossa Yhdysvalloissa. Siellä asui 12 019 ihmistä vuonna 2010. Los Alamos tunnetaan Los Alamosin tutkimuslaitoksesta, jossa suunniteltiin maailman ensimmäinen ydinase. Los Alamos oli suljettu kaupunki vuosina 1943–1962, jolloin sen olemassaolo kiistettiin.
Kamohelo Mokotjo

Kamohelo Mokotjo (s. 11. maaliskuuta 1991 Odendaalsrus, Etelä-Afrikka) on eteläafrikkalainen jalkapalloilija, joka edustaa Alankomaiden pääsarjassa Eredivisiessä pelaavaa Feyenoordia. Mokotjon pelipaikka on puolustava keskikenttäpelaaja.
Mokotjon ammattilaisura alkoi Supersport Unitedissa. Hän siirtyi Feyenoordiin kesällä 2009, mutta seura lainasi hänet saman tien yhdeksi kaudeksi naapuriseura Excelsioriin.
Árborg

Árborg on Etelä-Islannin suurin kunta ja koko Islannin kahdeksanneksi suurin kunta. Vuonna 2024 kunnan asukasluku oli 11 656. Vuonna 1998 neljä kuntaa Etelä-Islannissa yhdistyivät. Alueen suurin kaupunki on Selfoss, jossa on 6 300 asukasta.
Selfoss

Selfoss on kaupunki ja entinen kunta Islannin eteläosassa. Kahden neliökilometrin kokoisessa kaupungissa on 6 275 asukasta ja se on Etelä-Islannin suurin kaupunki. Kaupunki on osa Árborgin kuntaa, johon se yhdistyi 1998. 
Kaupungin suurimmat työllistäjät ovat maitoalan yritys Mjólkurbú Flóamanna ja sekatavarakauppa Kaupfélag Árnesinga, jotka perustettiin 1930. Rahkaa muistuttavaa hapanmaitotuotetta skyriä valmistetaan erityisesti Selfossissa. 
Toisen maailmansodan aikana Iso-Britannia sijoitti joukkoja Selfossiin vahtimaan strategisia siltoja.
Koska kaupunki sijaitsee lähellä Suur-Reykjavikin aluetta, tehokkaan kuljetuksen myötä kaupungin talous on noussut, jolloin asukkaat ja yritykset ovat laskeneet kiinteistöjen hintaa. Tämä on johtanut siihen, että monet muuttavat Reykjavikistä Selfossiin. Kaupungin työttömyysluvut ovat hyvin pieniä.
Kaupungin nimi on harhaanjohtava (Foss tarkoittaa islannin kielessä vesiputousta), sillä sen lähellä ei ole yhtään vesiputousta.
Kiinanvinttikoira

Kiinanvinttikoira ("hsi yang min-tzu") eli tshika on kiinalainen koirarotu. 
Ulkonäkö.
Kiinanvinttikoira muistutti englanninvinttikoiraa, joskin oli tätä pienempi kooltaan: noin 50 cm korkea. Lisäksi sillä oli hännässään töyhtö. Vuonna 1927 koirahistorioitsija Edward Ash kuvaili kiinanvinttikoiraa seuraavin sanoin: "laiha olento, jolta jykevä jänis pystyisi helposti pakenemaan". Karvapeite oli lyhyt ja sileä, väriltään fawn (hiekanvärinen), ruskea, keltainen (beige) tai kerma. Rintakehässä oli usein valkoinen laikku.
Alkuperä.
Kiinanvinttikoira oli alun perin kotoisin Shanxin ja Gansun alueita, ja se lienee kehittynyt persialaisista ja intialaisista vinttikoirista. Jo yli 2000 vuoden takaa olevaan Han-dynastian aikaiseen esineeseen on kuvattu tämäntyyppinen koira. Vuosisatoja myöhemmin nämä varhaiset vinttikoirat risteytettiin englanninvinttikoiran kanssa, tavoitteena parantaa rotua. Englannin Itä-Intian kauppakomppanian aikoihin Kiinassa oli kysyntää englanninvinttikoirille ja niitä erikseen pyydettiin toimittamaan maahan. Näiden risteytymisten tuloksena syntyi kiinanvinttikoira, joka on nykyisin mitä todennäköisimmin kuollut sukupuuttoon.
Lyyli Latukka

Lyyli Maria Latukka (, 3. huhtikuuta 1886 Käkisalmen maalaiskunta – 5. huhtikuuta 1938 Leningrad) oli suomalaisen työläisnaisliikkeen aktiivi, joka Suomen sisällissodan jälkeen siirtyi Neuvosto-Venäjälle. Siellä hän työskenteli muun muassa opettajana ja toimittajana.
Lyyli Latukka oli viipurilainen työläisnaisliikkeen aktiivi. Hän oli naimisissa Juho Latukan kanssa. V. I. Lenin piilotteli Latukoiden kotona syksyllä 1917. Vuonna 1918 Latukka siirtyi Venäjälle, liittyi SKP:hen ja myöhemmin NKP(b):hen. Vuosina 1919–1922 hän johti SKP:n keskuskomitean huoltoryhmän lastenkotia Pietarissa. Vuodesta 1921 lähtien hän työskenteli Vapaus-lehden toimituksessa ja vuodesta 1923 Lännen vähemmistökansallisuuksien kommunistisen yliopiston Leningradin osaston puoluehistorian ja leninismin opettajana. Vuodesta 1926 lähtien hän oli Työläis- ja talonpoikaisnainen -lehden ja sitä vuonna 1932 seuranneen Neuvostonaisen vastaava toimittaja. Hän kuului myös Kustannusliike Kirjan hallintoon.
Latukka erotettiin viroistaan nationalistina vuonna 1937. Hänet pidätettiin helmikuussa 1938, tuomittiin kuolemaan syytettynä neuvostovastaisesta toiminnasta ja ammuttiin.
Generation Wild

Generation Wild on Crashdïetin kolmas studioalbumi, joka julkaistiin 14. huhtikuuta 2010. Albumi on ensimmäinen uuden laulajan Simon Cruzin kanssa sen jälkeen, kun edellinen laulaja H. Olliver Twistedin lähti bändistä. Albumi nousi Ruotsissa Sverigetopplistanin kolmannelle sijalle.
Ensimmäinen single, kappale ”Generation Wild” asetettiin pannaan MTV:llä säädyttömän sisällön vuoksi.
Juan Diego González

Juan Diego González Alzate (22. syyskuuta 1980 Medellín, Kolumbia – 27. helmikuuta 2020) oli kolumbialainen jalkapalloilija, pelipaikaltaan keskuspuolustaja. Hän edusti viimeksi Major League Soccerin Philadelphia Unionia.
Gonzálezin ura alkoi Envigadossa 1990-luvun lopulla. Sittemmin hän pelasi useissa kolumbialaisseuroissa ja lyhyitä jaksoja myös Argentiinassa, Meksikossa ja Yhdysvalloissa. Hän voitti Kolumbian cupin Equidadissa vuonna 2008 ja kansainvälisen Mercosur-cupin argentiinalaisessa San Lorenzossa vuonna 2001.
Gonzálezin ruumis löydettiin paloiteltuna 27. helmikuuta 2020 toisen henkirikoksen uhrin ruumiin vierestä.
Theodore Millon

Theodore Millon (18. elokuuta 1928 New York, New York – 29. tammikuuta 2014 Greenville Township, New York) oli yhdysvaltalainen psykologi, joka erikoistui työssään persoonallisuushäiriöihin.
Millon oli Liettuasta ja Puolasta Yhdysvaltoihin muuttaneiden juutalaisten vanhempien ainoa lapsi. Hänen esi-isänsä asuivat 1800-luvulla Valožynin kaupungissa, joka siihen aikaan kuului Venäjän keisarikuntaan. Millon suoritti tutkintoja niin amerikkalaisissa kuin eurooppalaisissakin yliopistoissa, ja hän kuului 15 vuotta suuren pennsylvanialaisen psykiatrisen sairaalan Allentown State Hospitalin johtokuntaan. Pian sen jälkeen hänestä tuli julkaisun "Journal of Personality Disorders" perustajiin kuulunut toimittaja ja International Society for the Study of Personality Disorders -seuran perustajiin kuulunut ensimmäinen puheenjohtaja. Hän oli Harvard Medical Schoolin ja Miamin yliopiston professori.
American Psychological Association myönsi Millonille 2008 elämäntyön kultamitalin psykologian sovellutusten alalla.
American Psychological Foundation myöntää merkittäville psykologeille Millonin mukaan nimetyn palkinnon, ”Theodore Millon Award in Personality Psychology”.
Millon laati yleisesti arvostetun alatyyppien määrittelyn kaikille DSM-IV:n persoonallisuushäiriöille.
Lumen Field

Lumen Field (aikaisemmin Seahawks Stadium, Qwest Field ja CenturyLink Field) on urheilustadion Seattlessa, Washingtonissa. Stadion avattiin vuonna 2002 430 miljoonaa Yhdysvaltain dollaria maksaneiden rakennustöiden jälkeen. Sen katsomoihin mahtuu 68 740 katsojaa amerikkalaisen jalkapallon ottelussa ja 35 700 jalkapallo-ottelussa. Lumen Field toimii NFL-seura Seattle Seahawksin ja MLS-seura Seattle Sounders FC:n kotikenttänä. Stadion saa nykyisen nimensä stadionia tukevalta teleyritykseltä Lumen Technologies.
Lumen Field on ollut vuosina 2005 ja 2009 yksi pelipaikoista Pohjois- ja Väli-Amerikan ja Karibian alueen CONCACAF Gold Cup-jalkapalloturnauksessa.
Maavoimien materiaalilaitos

Maavoimien materiaalilaitos (MAAVMATL) oli Suomen maavoimien komentajan alainen sotilaslaitos, joka vastasi maavoimien kaikesta sekä muiden puolustushaarojen kanssa yhteisestä sotavarustuksesta ja huollon järjestelyistä kaikissa valmiustiloissa. Materiaalilaitoksen viimeinen johtaja oli vuonna 2011 aloittanut kenraalimajuri Kyösti Halonen.
Organisaatio.
Tampereelle Kalevaan sijoitettuun Maavoimien materiaalilaitoksen esikuntaan kuului kolme osastoa: järjestelmäosasto, huolto-osasto ja hallinto-osasto, jotka voivat jakautua sektoreihin. Huolto-osaston ja sen alaisten huoltorykmenttien myötä laitokseen kuului merkittävä osa entisiä ja nykyisiä puolustusvoimien eri alojen varikkoja.
Lisäksi esikuntaan kuuluivat
Joukko-osastojen kaltaisia hallintoyksiköitä olivat:
Yhteensä MAAVMATL:n palveluksessa on noin 1 600 henkeä.
Lakkauttaminen.
Laitokseen kuului myös Riihimäen varuskunnassa sijaitseva Elektroniikkalaitos (EL), jonka alaisuudessa ehti vuonna 2008 jonkin aikaa toimia Lylyn Varikko, Elektroniikkalaitos lakkautettiin ja sen kunnossapitotyöt siirrettiin 1. tammikuuta 2009 Millog osakeyhtiöön. Uudistuksessa kaikki huoltorykmentit siirtyivät 1. tammikuuta 2015 perustetun Puolustusvoimien logistiikkalaitoksen (PVLOGL) alaisuuteen eri nimisinä.
Alexander Skutch

Alexander Frank Skutch (20. toukokuuta 1904 Baltimore, Maryland – 12. toukokuuta 2004 Costa Rica) oli yhdysvaltalainen luonnontieteilijä: kasvitieteilijä, lintutieteilijä ja filosofi.
Skutch väitteli filosofian tohtoriksi kasvitieteestä Johns Hopkinsin yliopistossa vuonna 1928. United Fruit Company palkkasi hänet selvittämään banaanissa esiintyviä kasvitauteja. Skutch työskenteli Jamaikalla, Guatemalassa, Panamassa ja Hondurasissa, ja ihastui Keski-Amerikan luontoon ja etenkin kolibreihin ja muihin lintuihin. 1930-luvulla hän asettui Costa Ricaan, jonne hän perusti maatilan nimeltään ”Los Cusingos” vuonna 1941 ja vietti siellä loppuelämänsä. Hän avioitui luonnontieteilijä Pamela Lankesterin kanssa vuonna 1950. He adoptoivat paikallisen costaricalaisen työläisen pojan Edwinin. Pamela kuoli vuonna 2001.
Skutch kirjoitti linnuista noin 200 tieteellistä artikkelia ja yli kaksikymmentä kirjaa, enimmäkseen keskiamerikkalaisten lintujen pesimäbiologiasta ja sosiaalisista suhteista. Hän kirjoitti ensimmäisenä varpuslintujen pesillä toimivista apulaisista, eli tavallisesti parin edellisen tai edellisten pesyeiden nuorista naaraista, jotka jäävät auttamaan äitiään tulevien jälkeläisten hoidossa. Skutch kirjoitti myös viitisenkymmentä artikkelia ja neljä kirjaa filosofiasta. Hän oli kasvissyöjä, vältti eläinten tappamista, arvosteli eläinten keräämistä museonäytteiksi, eikä katsonut suopeasti edes lintujen rengastamista.
Skutch oli American Ornithologists' Unionin (AOU) jäsen vuodesta 1930, ja kunniajäseneksi hänet valittiin 1979. AOU myönsi hänelle Brewster Medalin vuonna 1950. Hänen laajasta kirjallisesta tuotannostaan ehkä merkittävimpiä olivat "The Imperative Call" (1979), "Pacific Coast Avifauna", "Parent Birds and their Young" (1976), "The Life of the Hummingbird" (1973) ja "Life Ascending" (1986).
Skutchin nimeämien kasvien tieteellisen nimen perässä käytetään nimen jälkeen liittettävää auktorilyhennettä Skutch.
Doris (albumi)

Doris on J. Karjalainen ja Mustat Lasit -yhtyeen viides studioalbumi, joka julkaistiin maaliskuussa 1985. Albumi julkaistiin vinyylilevynä ja C-kasettina. Kasetilla on mukana kaksi kappaletta, joita vinyyliversio ei sisällä. Albumi julkaistiin vuonna 2003 ensimmäistä kertaa CD-levynä remasteroituna. Albumin tunnetuimpia kappaleita ovat nimiraita ˝Doris˝ sekä päätösraita ˝Oi mikä ihana ilta˝.
Albumi ylitti kultalevyrajan vuonna 1987 ja on myynyt yhteensä 44 301 kappaletta.
Kappaleet.
Kaikki kappaleet säveltänyt ja sanoittanut J. Karjalainen ja sovittanut Jukka Tuovinen.
B-puoli.
Robin Rahm

Lennie Arne Robin Rahm (s. 13. syyskuuta 1986 Torsby, Ruotsi) on ruotsalainen jääkiekkomaalivahti, joka pelaa SM-liigajoukkue Kalevan Pallossa.
Ura.
Rahm on Sunne IK:n kasvatti. Hän torjui joukkueessa ensimmäiset miesten pelinsä kaudella 2005–2006, kun Sunne pelasi Ruotsin I-divisioonaa. Rahm oli kaudella 2006–2007 luukkuvahtina sarjatasoa ylempänä HockeyAllsvenskanissa pelanneessa Södertälje SK:ssa kahden ottelun verran. Kaudella 2007–2008 hän sai HockeyAllsvenskanista torjuntavastuuta, kun hän siirtyi kauden lopulla Boråsin maalinsuulle. Borås joutui kauden päätteeksi karsintasarjaan, mutta onnistui säilyttämään sarjapaikkansa Rahmin toimiessa joukkueen ykkösmaalivahtina. Hän oli kauden ajan myös Elitserien-joukkue Frölundan kolmosmaalivahti. Rahmia ei merkitty kertaakaan joukkueen kokoonpanoon.
Kauden 2008–2009 Rahm torjui kokonaan Boråsissa. Hän teki huhtikuussa 2009 kaksivuotisen sopimuksen Färjestads BK:n kanssa. Rahm toimi lähtökohtaisesti kakkosmaalivahtina Henrik Karlssonille ja pelasi runkosarjassa 19 ottelua, mutta hän nousi pudotuspeleissä joukkueen ykkösmaalivahdiksi torjuen seitsemän ottelua.
Rahm jäi kiinni dopingin käytöstä 28. kesäkuuta 2010. Hänen A-näytteessään oli viitteitä anabolisista steroideista. Rahm myönsi käyttäneensä dopingia ja hän sai kahden vuoden pelikiellon. Kilpailukiellon jälkeen Rahm teki keväällä 2013 sopimuksen Allsvenskanin Örebrohon. Hän sai kuitenkin tämän jälkeen sopimustarjouksen Elitserienin Brynäsistä. Rahm väitti, että Örebrosta annettiin hänelle suullinen lupaus mahdollisuudesta siirtyä pääsarjaan, jos saisi sieltä sopimuksen. Asiasta nousi pieni kiista, sillä Örebro ei halunnut ensin päästää Rahmia, mutta joukkue taipui vapauttamaan hänet. Tämän jälkeen Rahm allekirjoitti sopimuksen Brynäsiin. Tammikuussa 2023 SM-liiga -joukkue Kalevan Pallo tiedotti Rahmin liittyvän joukkueeseen loppukauden kattavalla sopimuksella.
Työntekijä

Työntekijä on henkilö, joka on sitoutunut tekemään korvausta vastaan työtä työnantajalle, eli toiselle fyysiselle tai juridiselle henkilölle, tämän valvonnassa. Palkansaaja on työntekijän synonyymi. "Nuori työntekijä" on alle 18-vuotias työntekijä. Sanalla työntekijä on lisäksi tätä palkansaaja-merkitystä suppeampi ja laajempi merkitys:
Tilastokeskuksen sosioekonomisessa luokituksessa työntekijöiksi ei lasketa toimihenkilöitä, kuten toimistotyötä tekeviä, vaan maataloustyöntekijät, teollisuustyöntekijät, jakelutyöntekijät ja muut ruumiillisen työn tekijät. Henkistä työtä näillä aloilla tekevä palkansaaja on siis toimihenkilö eikä työntekijä tässä suppeammassa merkityksessä.
Kielitoimiston sanakirjan mukaan ketä tahansa työtä tekevää ihmistä voi kutsua työntekijäksi, vaikka sana erityisesti viittaa ihmisiin, jotka saavat palkkaa siitä, että työskentelevät toiselle tämän johtamana ja valvomana eli palkansaajiin.
Työsuhde, oikeudet ja velvollisuudet.
Työntekijä on "työsuhteessa" työnantajaansa ja tekee tämän kanssa työsopimuksen. Siinä on määritelty työtehtävät, työn määrä, palkan perusteet, koeaika, sopimuksen irtisanomisehdot molemmin puolin ja muut työsuhteeseen kuuluvat asiat. Työsopimus on tärkeä työntekijän oikeuksien turvaamiseksi. Työntekijällä on työnantajan puolelta vakuutus mahdollisten tapaturmien tai vahinkojen varalta. Työn tekeminen kerryttää työntekijälle eläkettä.
Työntekijällä voi olla esimies, joka antaa hänelle työtehtäviä ja valvoo niiden suorittamista. 
Harmaa työvoima on sopimusten ulkopuolella työskentelevää työvoimaa. 
Henkilöstö.
Synonyymi työntekijöille on "henkilöstö". Sanaan on sidottu työelämään liittyvää lainsäädäntöä, kuten laki yhteistoiminnasta yrityksissä tai laki henkilöstön edustuksesta yrityksen hallinnossa. Henkilöstön lukumäärä on myös tärkeä yritystoiminnan mittari, joka yleensä ilmoitetaan yrityksen vuosikertomuksen yhteydessä muiden tunnuslukujen yhteydessä. 
Henkilöstön määrän voi mitata usealla eri tavalla. Yleisimmät tavat ovat NOE (Number Of Employees), joka kertoo työsuhteessa olevien henkilöiden lukumäärän ja FTE (Full Time Equivalent), joka kuvaa henkilöstön työaikaa henkilötyökuukausina tai -vuosina. Jos yhtiöllä on kuusi puolipäiväistä työtä tekevää työntekijää, se tekee 3 FTE.
Laura Manninen

Laura Manninen (ent. Markovaara, s. 18. huhtikuuta 1973 Helsinki) on suomalainen kestävyysjuoksija. Hän edustaa Kenttäurheilijat-58 -seuraa.
Manninen työskentelee IT-alan asiantuntijatehtävissä. Hän aloitti juoksun ja tavoitteellisen harjoittelun vasta yli 30-vuotiaana ilman aiempaa urheilutaustaa.
Saavutukset.
Manninen voitti Kalevan kisoissa 2010 SM-kultaa 10 000 metrin juoksussa, joka oli samalla hänen elämänsä ensimmäinen ratajuoksukilpailu. Manninen voitti vuonna 2010 myös puolimaratonin SM-kultaa Haminassa käydyssä kilpailussa. Kalevan kisoissa 2012 hän sijoittui 10 000 metrillä toiseksi ja 5 000 metrillä kolmanneksi. Vuonna 2013 hän sijoittui maantiejuoksun SM-kilpailuissa puolimaratonilla toiseksi ja maastojuoksun SM-kilpailuissa kuuden kilometrin matkalla kolmanneksi. Manninen voitti vuoden 2015 maratonin Suomen-mestaruuden ajalla 2.47.27. sekä Pohjoismaiden mestaruuden maastojuoksun joukkuekilpailussa. Vuonna 2016 Manninen voitti Pohjoismaiden mestaruuden 10 000 metrillä ajalla 34.00,14 ja Suomen mestaruuden maratonilla ennätysajallaan 2.41.21 sekä hopeaa Kalevan kisoissa 10 00 metrin juoksussa.
Heinäkuussa 2016 Manninen debytoi yleisurheilun EM-kisoissa, parantaen Amsterdamin puolimaratonilla omaa aikaisempaa ennätystään lähes puoli minuuttia. Lopputuloksissa Manninen oli ajalla 1.14.16 sijalla 35. 
Kalevan kisoissa 2018 Manninen saavutti SM-hopeaa 10 000 metrillä. Vuoden 2020 Kalevan kisoissa Turussa Manninen oli 10 000 metrillä kolmas.
Mannisen muita merkittäviä sijoituksia ovat vuoden 2009 naisten veteraanien maratonin MM-hopea ja MM-joukkuekulta sekä vuoden 2009, 2013 ja 2015 epävirallisen ylämäkijuoksun naisten Suomen-mestaruudet. Maaliskuussa 2017 Manninen juoksi epävirallisen sisäratojen maailmanennätyksen maratonilla. Hän juoksi New Yorkissa 200 metrin radalla matkan aikaan 2.42.30.
Manninen juoksi maaliskuussa 2020 ennätyksensä puolimaratonilla Haagissa Alankomaissa ja alitti tuloksella EM-kilpailuiden tulosrajan.
Ennätykset.
Henkilökohtaiset ennätykset.
Lähde
Veteraaniluokan N40 voimassa olevat suomenennätykset.
Lähde
Veteraaniluokan N45 voimassa olevat suomenennätykset.
Lähde
Cherish (yhtye)

Cherish on yhdysvaltalainen R&amp;B-, soul-, ja hip hop-yhtye. Yhtye koostuu neljästä sisaruksesta, Farrah King (s. 17. helmikuuta 1984), Neosha King (s. 26. tammikuuta 1986), kaksoset Felisha ja Fallon King (s. 5. kesäkuuta1987). Tytöt ovat kotoisin Maywoodista, Illinoisista, mutta muuttivat Atlantaan jatkaakseen musiikkiuraansa. Heidän molemmat vanhempansa ovat muusikkoja. Yhtye on kirjoilla Capital Recordsiin ja Sho’nuff Recordsiin.
Toisenlainen iltahartaus

Toisenlainen iltahartaus on pastori Kai Sadinmaan kirjoittama monologi. Sen kuunnelmaversio (ohj. Kristian Smeds) esitettiin Radioteatterissa 2001. Radiokuunnelmassa monologin esittää Erkki Hetta. Monologi on dramatisoitu myös näytelmäksi. Turun Kulttuurikeskuksessa oli 17.3.2004 Keijo Välijeesiön dramatisoiman ja ohjaaman kantaesitys. Välijeesiö myös näyttelee monologin ja on kiertänyt sen kanssa ympäri Suomea, muun muassa Tampereen Teatterikesän Off-ohjelmistossa se on ollut kahdesti (2004 ja 2010). Kemin kaupunginteatterissa Toisenlainen iltahartaus sai ensi-iltansa 5.4.2009 (uusinta ensi-ilta oli 10.10.2009).
Vuonna 2002 monologille myönnettiin Yleisradion ja MTV3:n Koura-tunnustuspalkinto vuoden parhaimpiin kuuluvana radio- ja tv-ohjelmana. Samaisena vuonna Toisenlainen iltahartaus edusti Suomea Pohjoismaisessa kuunnelmakilpailussa sekä Prix Italiassa￼￼. 
Vastaanotto.
Kriitikot ovat järjestään kiittäneet esitystä. Jukka Kajava (HS 22.10.2001) luonnehti kuunnelmaa ilolla "poikkeuksellisen väkeväksi luomukseksi", vuosien radiotapaukseksi, jonka "synkeä paatos on kuulemisen arvoista". Hurjapoljentoinen teksti "täräyttää itkuun, nauruun ja häpeään" repien terävästi esiin aikakauden tekopyhyyden, kirjoitti Kirsikka Arkimies (Aamulehti 22.10.2001). Raili Mykkänen (Kaleva 22.10.2001) epäili, kannattaako sen, "jolle kirkko on Jumalaan yhteydessä ja näin ollen pyhä", ylipäätään kuunnella "ulkokultaisuudesta sen mitä tuleman pitää". Monologia ehdotettiin sen ensi-illan aikoihin papiston eettisten ohjeiden oheismateriaaliksi.
Asiana Airlinesin lento 733

Asiana Airlinesin lento 733 oli Asiana Airlinesin kotimaan matkustajalento Soulin ja Mokpon välillä Etelä-Koreassa 26. heinäkuuta 1993. Boeing 737 -kone yritti laskeutua kahdesti huonossa säässä ja kolmannella yrittämällä törmäsi vuoreen noin neljä kilometriä ennen kiitotietä. Miehistön kuudesta jäsenestä kaksi kuoli, ja 110 matkustajasta kuoli 66.
Ennen vuotta 2002 "lento 733" oli Etelä-Korean eniten kuolonuhreja vaatinut lento-onnettomuus.
Kalle Rokala

Kalle Edvard Rokala (12. tammikuuta 1895 Karstula – 22. heinäkuuta 1976 Hämeenlinna) oli suomalainen jääkärimajuri. Hän oli ensimmäisen maailmansodan aikana Saksassa sotilaskoulutuksen saanut jääkäri. Myöhemmin hän toimi Suomen sisällissodassa muun muassa joukkueenjohtajana Valkoisessa armeijassa. Hän osallistui vielä talvi- ja jatkosotaankin esikuntatehtävissä. 
Perhe ja koulutus.
Hänen vanhempansa olivat puuseppä Matti Rokala ja Anna Oikari. Hänet vihittiin avioliittoon vuonna 1919 Aino Paasosen kanssa. Rokala kävi kansakoulun ja suoritti yksityisesti viidennen luokan Helsingin suomalaisessa lyseossa vuonna 1921. Hän kävi Reserviupseerikoulun vuonna 1922 ja kaasusuojelukurssin vuonna 1928. 
Jääkärikausi.
Rokala työskenteli liikeapulaisena Kokkolassa ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 2. komppaniaan 10. joulukuuta 1915, josta hänet siirrettiin 1. maaliskuuta 1916 pataljoonan täydennysjoukkoon ja laskettiin 12. heinäkuuta 1917 siviilitöihin Saksaan. Takaisin pataljoonan täydennysjoukkoon hän palasi 13. elokuuta 1917, josta hänet siirrettiin 18. elokuuta 1917 alkaen pataljoonan 4. komppaniaan. Neljännestä komppaniasta hänet palautettiin alkuperäiseen komppaniaansa (2. komppania) 6. lokakuuta 1917. 
Suomen sisällissota.
Rokala astui Suomen armeijan palvelukseen aliupseeriksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi kirjurialiupseeriksi 3. Jääkärirykmentin 7. jääkäripataljoonan esikuntaan, josta hänet siirrettiin joukkueenjohtajaksi pataljoonan 2. komppaniaan 5. huhtikuuta 1918 alkaen. Hän osallistui sisällissodan taisteluihin Tampereella sekä Aittolahdessa, Lyykylässä, Vannikkalassa ja Talissa. 
Sisällissodan jälkeinen aika.
Rokala palveli sisällissodan jälkeen edelleen joukkueenjohtajana 3. Jääkärirykmentissä, josta muodostettiin myöhemmin ensin Savon jääkärirykmentti ja sitten Uudenmaan rykmentti. Rokala siirrettiin 25. lokakuuta 1922 Keski-Suomen rykmenttiin, jossa hän toimi aluksi nuorempana upseerina eri komppanioissa ja 29. toukokuuta 1925 alkaen I pataljoonan taloudenhoitajana ja 31. elokuuta 1928 alkaen pataljoonan adjutanttina sekä 27. toukokuuta 1931 alkaen uudelleen nuorempana upseerina. Lopulta hänet nimitettiin 12. helmikuuta 1935 alkaen Kaasusuojelukoulun taloudenhoitajaksi.
Talvi- ja jatkosota.
Rokala osallistui talvisotaan toimistoupseerina Päämajassa. Välirauhan aikana hän toimi aluksi edelleen samassa 
tehtävässä, kunnes hänet siirrettiin huoltopäälliköksi Jalkaväen aliupseerikouluun. Jatkosotaan hän osallistui 
toimistopäällikönä 15. Divisioonassa, josta hänet siirrettiin vuonna 1942 huoltopäälliköksi Jalkaväen aliupseerikouluun.
Hän erosi vakinaisesta palveluksesta sodan jälkeen ja siirtyi Oy Majurin palvelukseen ja oli sen palveluksessa vuoteen
1949 saakka.
Höök (televisiosarja)

Höök on ruotsalainen poliisisarja, jota tehtiin kaksi tuotantokautta vuosina 2007 ja 2008. Sarjan päähenkilö on rikospoliisi Eva Höök, jota näytteli ensimmäisellä kaudella Anna Pettersson ja toisella kaudella Cecilia Ljung.
Sarjan tapahtumat sijoittuvat Luulajaan, Pohjois-Ruotsiin. Eva Höökin ja hänen poliisityötoveriensa lisäksi keskeisiä hahmoja ovat muun muassa Evan poika Lasse ja Evan veli. Eva on yksinhuoltaja, sillä Lassen isä on kuollut.
Suomessa sarjaa on esittänyt FST5 vuosina 2009 ja 2010.
Supernatural (4. tuotantokausi)

Yhdysvaltalaisen televisiosarjan "Supernaturalin" neljäs tuotantokausi alkoi Yhdysvalloissa CW-kanavalla 18. syyskuuta 2008. Kauden näyttelijäkaartiin kuuluvat jälleen Jared Padalecki, Jensen Ackles sekä Jim Beaver. Kausi esittelee myös uusia hahmoja, tärkein niistä on Misha Collinsin esittämä enkeli Castiel.
Kausi käsittelee Deanin paluuta helvetistä, Samin uutta kykyä manata demoneja ja Lilithin aikomusta vapauttaa Lucifer maan päälle.
Jaksoluettelo.
&lt;onlyinclude&gt;
&lt;/onlyinclude&gt;
Yasunin kansallispuisto

Yasunin kansallispuisto sijaitsee Amazonin sademetsässä itäisessä Ecuadorissa. Se on kooltaan 10 000 neliökilometriä ja biodiversiteetiltään yksi maailman rikkaimmista alueista. Yasunin puistossa elää ainutlaatuisia apina-, lintu- ja sammakkoeläinlajeja. Yasunin metsä on myös huaranien, metsästäjä-keräilijöihin kuuluvan alkuperäiskansan koti.
Öljyvarannot.
Ecuadorin öljyvarannot ovat 4,7 miljardia barrelia, mistä Yasunissa on arviolta 0,85 miljardia barrelia. Ecuador teki vuonna 2010 sopimuksen Yhdistyneiden kansakuntien ympäristöohjelman (UNEP) kanssa, jotta sademetsän suojelualueella olevat öljylöydöt jätetään hyödyntämättä. Tästä vastineeksi se saa korvauksia 2,7 miljardia euroa.
Rusokantokääpä

Rusokantokääpä ("Fomitopsis rosea") on harvinainen kääpälaji. Suomessa se luokitellaan silmälläpidettäväksi. Se esiintyy nimensä mukaisesti kannoissa ja kaatuneissa kuorellisissa kuusissa, harvoin isäntäpuuna voi olla myös mänty tai kelottunut haapa. Rusokantokääpä on melko yleinen Pohjois-Suomessa, mutta harvinaistuu etelään päin mentäessä. Sen löytää parhaiten vanhoista luonnontilaisista metsistä esimerkiksi kansallispuistoissa ja muissa suojelluissa metsissä. Laji ei siedä juurikaan ihmistoimintaa, joten rusokantokääpä toimii hyvänä indikaattorina metsän luonnontilaisuudesta.
Rusokantokäävän pileaattiset, monivuotiset itiöemät kasvavat 12 cm leveiksi ja 6 cm korkeiksi. Yläpinta on ruskehtavanharmaa, vanhemmiten lähes musta, kasvavana reuna ruusunpunainen. Pillistö on tuoreena vaaleanpunainen , kuivuessaan ruskehtava. Pillejä on 3-5 millimetrillä. Malto on väriltään syvän ruusunpunainen, pikemminkin hopeanharmahtavaa kuin ruskehtavaa, purukumimaista eli venyvän sitkeää. Itiöemät ovat kaviomaisia ja kasvavat yksittäin, kun samantyyppisellä "Fomitopsis cajanderi" -lajilla itiöemät ovat ryppäinä ja malto ruskehtavaa. Nuoret yksilöt ovat pinnaltaan hennon nukkakarvaisia, vanhemmiten karvat katoavat.
Green Lantern (elokuva)

Green Lantern on vuonna 2011 ensi-iltansa saanut yhdysvaltalainen supersankarielokuva, joka perustuu John Broomen ja Gil Kanen luomaan ja DC Comicsin sarjakuvissa seikkailevaan supersankariin Vihreään Lyhtyyn. Elokuvan ohjasi Martin Campbell ja käsikirjoituksesta vastasivat Greg Berlanti, Michael Goldenberg, Michael Green ja Marc Guggenheim. Pääosassa näyttelevät Ryan Reynolds, Blake Lively, Peter Sarsgaard ja Mark Strong.
Juoni.
Vihreän Lyhdyn joukot ovat pitkään maailmankaikkeudessa ollut pieni, mutta vahva ryhmä, joka puolustaa rauhaa ja oikeutta. Jokaisella Vihreällä Lyhdyllä on voimasormus, joka antaa käyttäjälleen supervoimat. He kohtaavat kuitenkin pahimman uhkansa, kun Parallax uhkaa tuhota maailmankaikkeuden tasapainon, jonka myötä kaikkien kohtalo riippuu uusimmasta Vihreiden Lyhtyjen joukon jäsenestä, Maasta kotoisin olevasta Hal Jordanista. Jordan on lahjakas ja ylimielinen koelentäjä, mutta hänellä on vaikeuksia hallita sormuksen voimia. Asiaa ei helpota se, etteivät muut Vihreät Lyhdyt kunnioita ihmisrotua lainkaan. Jordan saa kuitenkin tukea lapsuuden rakkaudeltaan Carol Ferrisiltä, jonka avulla hänellä on mahdollisuus löytää rohkeutensa ja voittaa pelkonsa todistaakseen olevansa yksi mahtavimmista Vihreistä Lyhdyistä ja tuhota Parallax.
Kalevan kisat 2010

Kalevan kisat 2010 eli yleisurheilun Suomen-mestaruuskilpailut järjestettiin 5.–8. elokuuta 2010 Kajaanissa Vimpelinlaakson urheilukentällä.
Kisoihin myytiin noin 18 400 lippua ja kaiken kaikkiaan kisavieraita oli neljän kisapäivän aikana noin 25 500.
Mitalistit.
Lähde: live.time4results.com
Kuolemattoman Nicholas Flamelin salaisuudet

Kuolemattoman Nicholas Flamelin salaisuudet () on irlantilaisen kirjailija Michael Scottin luoma fantasiakirjasarja, joka käsittää kaikkiaan kuusi osaa. Kansikuvituksista vastaa Michael Wagner. Vuonna 2009 sarjaa alettiin kääntää 20 eri kielelle.
Sarja kertoo nuorten kaksosten seikkailusta kuolemattoman Nicholas Flamelin kanssa. 
Kirjat.
Äänikirjat.
Huom. vain englanninkielellä.
Verkkopelit.
Kirjasarja on synnyttänyt useita verkkopelejä joista ensimmäinen oli "The Codex Master", jossa yritetään saada selville salainen koodi logiikan avulla.
The Sorceress osaa varten julkaistiin "The Challenges of the Elder", jossa tehtävänä on läpäistä neljä erilaista haastetta.
Ennen yhdysvaltojen The Necromancerin julkaisua avattiin "The Quest for the Codex", jossa ratkotaan numeraalisia ongelmia aikaa vastaan.
Elokuva.
Kirjasarjan elokuvaoikeudet myytiin New Line Cinemalle vuonna 2006. Mark Burnett nimitettiin projektin tuottajaksi ja elokuva pääsi jopa IMDb:n sivuilla esituotantovaiheeseen, jonka jälkeen oikeudet luovutettiin takaisin Michael Scottille. Vuonna 2009 Lorenzo di Bonaventura ilmoitti ostaneensa elokuvaoikeudet kirjasarjaan ja hän nimitti Michael Scottin ja Barry Krostin tuottajiksi.
Maverick Minds

Maverick Minds on suomalainen tuottajakaksikko. Vuonna 2003 Turnin' Records (nyk. Open Records) -levy-yhtiön Henry ”Skem” Kaprali sai heidät tuottamaan musiikkia työkseen. Sen jälkeen he ovat tehneet taustoja kotimaisille sekä ulkomaisille artisteille.
Maverick Minds ja Skem lähtivät 2006 Brooklyniin tuottamaan taustoja. Heidän musiikkiaan on soitettu yhdysvalloissa muun muassa suositulla WQHT (Hot 97) -radiokanavalla.
Sallinen kuuluu myös tuotantoryhmään The Crew, joka on yhdysvalloissa toimivan Pitbull ja Robert Fernandezin perustaman Famous Artist Music &amp; Management -yhtiön alaisuudessa.
2012 Sallinen perusti Suomeen uuden tuotantotiimin LoonyTunes - Music Production, jonka musiikkigenre on Pop/House/Electro -painotteinen.
Tuottanut taustoja.
Suomalaisille.
Muita julkaisuja
Kuningas soundi

Kuningas soundi on helsinkiläisen reggaeartisti Nopsajalan kolmas studioalbumi. Sen julkaisi Monsp Records 25. elokuuta 2010. Albumi nousi ilmestymisviikollaan (35/2010) Suomen virallisen listan sijalle 29 ja pysyi sillä yhteensä kaksi viikkoa.
Taustaa.
Albumin ensimmäinen näytekappale, "Stereot", julkaistiin toukokuussa 2010. Kappaleella vierailee rap-artisti Juno. "Paineet tippuu" julkaistiin toisena näytekappaleena. Sillä vierailee puolestaan rap-artisti Asa ja se julkaistiin loppukesästä 2010 musiikkivideon kera. Albumin jokaisella kappaleella on vähintään yksi vierailija, paitsi kappaleella "Puu kaatuu". Albumi siis poikkeaa huomattavasti Nopsajalan edellisestä albumista "5 sormee", jolla ei ole yhtään vierailijaa.
Teema.
Albumin teemana, josta albumi on myös saanut nimensä, on Nopsajalan ja tuottaja DJ Svengalin järjestämä Kuningassoundi-niminen kesäklubi Helsingin Vanhassakaupungissa. Albumin kaikki kappaleet on nauhoitettu vierailijoiden kanssa esiintymispäivänä ja esitetty illalla yleisölle. Kesän 2010 viimeinen Kuningassoundi-tapahtuma järjestettiin 21. elokuuta, jolloin juhlittiin myös albumin julkaisua. Kuningassoundi-klubilla on ollut parhaillaan yli 500 kuuntelijaa.
Jusepe de Ribera

Jusepe de Ribera, José de Ribera, (1591–1652), lisänimeltään Lo Spagnoletto (”Pikku espanjalainen”), oli espanjalais-italialainen taidemaalari. Hän toimi pääasiassa Napolissa Italiassa, missä häntä pidetään niin sanotun napolilaisen koulukunnan perustajana. Hänen töissään yhdistyy vahva realismi ja uskonnollinen haaveilu. Hän maalasi useita marttyyrien kohtaloita kuvaavia töitä. 
Caravaggion oppilaana Jusepe oli omaksunut realistisen ilmaisutavan sekä opettajansa valon ja varjon käsittelyn. Erityisen suuri vaikutus hänellä oli 1600-luvun Espanjan maalaustaiteeseen. Suomessa Kansallisgallerian kokoelmaan kuuluu Riberan teos "Ecce Homo" (1644). Gösta Serlachiuksen taidesäätiön kokoelmaan kuuluu varhaisempi teos "Mies, viinipullo ja tamburiini" (1631).
Don Arden

Don Arden (synt. Harry Levy, 4. tammikuuta 1926 Manchester – 21. heinäkuuta 2007 Los Angeles) oli brittiläinen musiikkimanageri, agentti ja liikemies. Hänet tunnetaan parhaiten työstään Small Faces-, Electric Light Orchestra- ja Black Sabbath -yhtyeiden managerina. Arden tuli kuuluisaksi aggressiivisista, ehkä jopa laittomista bisnesmetodeistaan, joiden mukaan hän sai useita lempinimiä, kuten ”Mr. Big”, ”Englantilainen kummisetä” ja ”Popin Al Capone”.
Elämäkerta.
Cheethamissa Manchesterissa juutalaiseen tehdastyöläisperheeseen syntynyt Arden esiintyi poikana kirkkokuorossa ja palveli Britannian armeijassa toisen maailmansodan aikana. Hän elätti alun perin itseään muusikkona ja esiintyjänä, mutta ymmärsi suhteellisen pian, että itse esiintyjälle päätyi tuloista vain pieni osa, ja siirtyi sen sijaan manageriksi.
1950-luvulla Arden toi Yhdysvalloista Britanniaan Little Richardin ja Gene Vincentin kaltaisia esiintyjiä.
Ardenin kovapintaisuuden managerina sai kokea muun muassa Small Faces. Yhtyeen jäsenet saivat ainoastaan 20 punnan viikoittaisen summan Ardenin toimiessa heidän managerinaan. Kun he kysyivät Ardenilta heidän uusimman singlensä tuloista, tämä soitti näiden vanhemmille ja valehteli näillä olevan huumeongelmia. Arden myös julkaisi yhtyeen singlen ”My Mind's Eye” kysymättä yhtyeeltä asiasta. Kappale nousi Britannian singlelistan sijalle 4. Kun Arden sai kuulla, että Small Faces oli ollut puheissa kilpailevan managerin Robert Stigwoodin kanssa, hän tunkeutui Stigwoodin toimistoon jengiläisten saattelemana ja roikotti tätä neljännen kerroksen ikkunasta pää alaspäin. Small Faces katkaisi lopulta onnistuneesti managerisopimuksen Ardenin kanssa.
Vuonna 1974 Arden perusti oman levy-yhtiönsä Jet Recordsin. 
Sharon Osbourne, joka tunnetaan parhaiten Black Sabbath -solisti Ozzy Osbournen vaimona, on Ardenin tytär. Isä ja tytär riitaantuivat 1980-luvun alkupuolella pahasti. Sharonin tullessa isänsä kotiin vierailulle Arden käski koiransa tämän kimppuun. Koirien hyökkäys aiheutti Osbournelle keskenmenon, eikä hän puhunut isälleen 20 vuoteen. He sopivat riitansa lopulta vuonna 2001 ja Arden jopa vieraili "The Osbournes" -tosi-tv-sarjassa.
Kuolema.
Arden kuoli Los Angelesissa 21. heinäkuuta 2007 sairastettuaan viisi vuotta Alzheimerin tautia. Hänet haudattiin Manchesteriin Agecroftin juutalaiselle hautausmaalle 25. heinäkuuta. Hänen tyttärensä ei ollut paikalla hautajaisissa.
Viitakumpu

Viitakumpu on Kouvolan asuinalue ja pienalue Kouvolan keskustan suuralueella, Tornionmäen kaupunginosassa. Asutus koostuu 1970-luvulla rakennetuista kerrostaloista sekä muutamista omakoti- ja rivitaloalueista. Viitakummun palveluihin kuuluu päiväkoti, sekä asukastupa. Viitakumpu-Palokankaan kyläyhdistys ViiPa ry järjestää kesäisin kyläjuhlat. Viitakummun on suunnitellut arkkitehti Ensi R. Louhiluoto. Rakennusten sijoittelu on sekoitus vapaata luonnonmukaista suunnittelua sekä tuulimyllykorttelikaavaa. Viitakummun väkiluku on noin 3000. Asukkaat kuvailevat kaupunginosaa miellyttäväksi ja rauhalliseksi.
Liikuntaa voi harrastaa läheisellä jalkapallokentällä joka toimii talvisin luisteluratana, ja alueelta pääsee jalankulun ja pyöräilyn väylää pitkin Käyrälammen uimarannalle. Alueen välittömässä läheisyydessä on pururatoja, jotka ovat talvisin hiihtolatuja.
Satin Doll

”Satin Doll” on Duke Ellingtonin ja Billy Strayhornin säveltämä ja Johnny Mercerin sanoittama jazzstandardi vuodelta 1953. Ellington sävelsi ensin hahmotelman kappaleen melodiasta, jonka Strayhorn sitten täydensi soinnuilla ja sanoitti. Viisi vuotta myöhemmin Johnny Mercer korvasi sanat kaupallisesti otollisemmalla versiolla.
Ellingtonin pianosoololla alkava alkuperäinen levytys vuodelta 1953 on yhä yksi merkittävimmistä kappaleen versioista. Se nousi singlelistan sijalle 27 ja oli Ellingtonin viimeinen merkittävä radiohitti. Pianisti Earl Hines levytti kappaleen lukuisia kertoja uransa loppupuolella. Ellingtonin täyttäessä 70 vuotta Hines kirjoitti Down Beat -lehden mainospalstalle toivottaen Ellingtonille hyvää syntymäpäivää, ja lisäsi loppuun pienellä tekstillä ”Muista, minä kirjoitin ’Satin Dollin’.” Hines ei kuitenkaan koskaan perustellut, mitä tarkoitti väitteellään. Laulaja Ella Fitzgerald levytti myös useita versioita kappaleesta, yhtenä suosituimmista Count Basien orkesterin kanssa äänitetty versio vuoden 1963 albumilta "Ella &amp; Basie". Kappaleen ovat levyttäneet myös muun muassa Oscar Peterson, Kenny Burrell, McCoy Tyner, Wes Montgomery ja Ellingtonin yhtyeen saksofonisti Johnny Hodges.
Ellingtonin perikunta nosti 1990-luvulla oikeusjutun kyseenalaistaakseen Strayhornin tekijänoikeuden kappaleeseen. Perusteluna oli, ettei pelkkä sointujen keksiminen valmiiseen melodiaan ole riittävä luova panos tekijänoikeuden saamiseen. Oikeus kuitenkin hylkäsi syytteet.
Christel Rönns

Christel Rönns (s. 7. elokuuta 1960) on suomenruotsalainen graafinen suunnittelija ja kuvittaja, joka on erikoistunut lastenkirjojen kuvitukseen. Kuvittamisen ohella hän on myös kirjoittanut lastenkirjoja. Vuonna 2012 hän voitti Finlandia Junior -palkinnon teoksestaan "Det vidunderliga ägget". Hänen kuvittamansa teos on ollut Finlandia Junior -ehdokkaana myös vuosina 2000, 2003, 2006, 2007 ja 2010.
Rönns opiskeli Tampereen teknillisen korkeakoulun arkkitehtiosastolla vuosina 1979–1984 kuitenkaan valmistumatta. Myöhemmin hän vaihtoi alaa ja valmistui taiteen maisteriksi vuonna 2000. Rönns on kuvittanut kaikkiaan noin 60 kirjaa, joista hän on myös kirjoittanut kolme. Ensimmäiset kaksi omaa teostaan hän kirjoitti sekä suomeksi että ruotsiksi, mutta "Det vidunderliga ägget" julkaistiin alun perin vain ruotsiksi. Finlandia Junior -palkinnon saamisen jälkeen se ilmestyi myös suomeksi. Käännöksen teki Mirjam Ilvas. Hän on kirjoittanut ja kuvittanut myös novellin ”Noutaja”, joka on julkaistu kolmessa osassa monessa suomalaisessa lehdessä. Novelli oli osa Suomen kahdeksasluokkalaisten valtakunnallista ”Luetko Sinä?” -kampanjaa.
Rönnsin puoliso on Saku Heinänen, ja heillä on kaksi lasta.